Trilogie van gevegte eindig rampspoedig vir ConorFoto: Stacy Revere/Getty Images/AFP. Die gevegstrilogie tussen Conor McGregor en Dustin Poirier het op die slegste wyse denkbaar vir die veglustige Ier geëindig. Mediese personeel het die geveg ná die eerste ronde beëindig met McGregor wat oënskynlik ’n ernstige beenbesering opgedoen het. Hy is later per draagbaar uit die hok gedra. Tog was die 32-jarige gemengdegevegskuns-atleet gereed vir aksie toe die ronde begin het en hy het aggressief weggetrek. Later het hy vir Poirier in ’n guillotine-greep beetgekry, maar die Amerikaner het stelselmatig die oorhand begin kry. Net vóór die einde van die ronde het ’n bebloede McGregor met ’n wilde vuishou losgetrek, maar sy been het meegegee en hy het in ’n hopie op die hokvloer beland. Volgens Dana White (UFC-baas) het die Ier die “laer tibia van sy linkerbeen” gebreek en hy sal vandag nog geopereer word. Dit is McGregor se tweede agtereenvolgende nederlaag teen Poirier nadat die Amerikaner hom in Januarie binne 60 sekondes uitgeslaan het. Sy voorspelling dat die trots van Louisiana die Las Vegas-arena op ’n draagbaar gaan verlaat, het uiteindelik lelik skeefgeloop. Volgens Poirier is die skade aan sy teenstander se been reeds vroeg in die geveg aangerig en daardie wilde vuishou was bloot die laaste opdraand wat die perd stokflou laat neerval het. “Hy het vooraf gesê dat hy my gaan vermoor, dat ek in ’n kis gaan beland. ’n Mens praat nie so van ander nie en ek hoop dat hy veilig by sy pragtige gesin uitkom,” het Poirier gesê. Foto: Stacy Revere/Getty Images/AFP. Maar selfs met sy beenbreuk was McGregor die veglustigheid vanself en hy het beloof dat sy vete met Poirier nog lank nie verby is nie. “Dít is nie verby nie,” het die wêreld se rykste sportman gesê. Die Ier is vroeër deur Forbes as die hoogs betaalde sportster aangewys; hy het na raming ’n ongelooflike $180 miljoen in sy sak gesteek. Ontleders meen ook dat McGregor nie iemand is wat van ongedane sake hou nie. “Conor is eerstens ’n vegter. Ondanks al die ander dinge wat aangaan, sal hy wil baklei. Hy gaan nie toelaat dat dinge op hierdie wyse vir hom eindig nie; hy sal terug wees,” het die Walliese hokvegter, Jack Shore, gesê.